እግር ኳስ በአዲሲቷ ክልል ሲዳማ
 ብርሃን ፈይሳ አዲሱ የሲዳማ ብሄራዊ ክልላዊ መንግስት ከወራት በፊት ራሱን ችሎ በክልል ደረጃ መቋቋሙ ይታወቃል:: በዚህ ሂደትም እንደ አዲስ በመዋቀር ላይ ካሉ ዘርፎች መካከል አንዱ ስፖርት ነው:: ክልሉ በተለይ በእግር ኳስ የተሻለ አቅም ያለው እንደመሆኑ የክልሉን የእግር ኳስ ፌዴሬሽን ምስረታና እስካሁን የተጓዘባቸውን በተመለከተ አዲስ ዘመን ጋዜጣ ከሲዳማ ክልል እግር ኳስ ፌዴሬሽን ፕሬዚዳንት አቶ ብሩ ወልዴ ጋር ቆይታ አድርጓል::  የሲዳማ ብሄራዊ ክልላዊ መንግስት ወደ ስራ ከገባ ስድስት ወራትን አስቆጥሯል፤ ፌዴሬሽኑም ከኢትዮጵያ እግር ኳስ ፌዴሬሽን እውቅና አግኝቶ ወደ ስራ ገብቷል:: በመሰረታዊነትም የ2013 ዓ.ም እቅድን በማዘጋጀት ስራው የተጀመረ ሲሆን፤ በቅድሚያ የሚከናወኑ ተግባራትም ተለይተዋል:: በዚህ መነሻነትም የቢሮና ሌሎች የአደረጃጀት፣ የሰው ኋይልን ማሟላትን የመሳሰሉ ስራዎች እየተከናወኑ ነው:: በተጨማሪም በክልሉ እየተካሄደ ያለውን የሴቶች ፕሪምየር ሊግ በመደገፍና ከብሄራዊው ፌዴሬሽን ጋር በቅንጅት በመስራት ላይ ይገኛል::  በዚህ ዓመት ለመስራት ከታቀዱ ስራዎች መካከል ዋነኛው ታዳጊ ወጣቶችን በፕሮጀክት በመያዝና ልዩ ትኩረት በመስጠት ማጠናከር ነው:: ሃዋሳ ከተማ፣ በንሳ፣ ዳራ እና አለታ ጩኮ የተለዩት ስፍራዎች ሲሆኑ፤ ከ13-16 ዓመት ያሉ ታዳጊዎችን ለማሰልጠንም ነው የታቀደው:: በእነዚህ አካባቢዎች የፕሮጀክት እንቅስቃሴ ካለ ለማጠናከር የቴክኒክና የግብዓት ድጋፍ እንዲሁም አሰልጣኞች እንዲጠናከሩ ይደረጋል::ለፕሮጀክቶቹ የሚያስፈልገውን ሃብትና
ድጋፍ እየተሰባሰበ ሲሆን፤
አንዱን ፕሮጀክት ሊደግፍ
የሚችል አካል ተገኝቷል::
በተለይ በኢንዱስትሪው አካባቢ
ያሉ ባለሃብቶችና በኢንቨስትመንት
ላይ የተሰማሩ ሰዎች
ድጋፍ እንዲያደርጉም እየተሰራ
ነው:: በመሆኑም ሁለቱን
በዚህ  ዓመት
ስራ ለማስጀመር ታቅዷል::
ይርጋለም ላይም የታሰበ
ሲሆን ቀስ በቀስም
በየአካባቢው ቁጥሩ ይጨምራል::
ሌላው በክልሉ ያሉ ሁለት የፕሪምየር ሊግ ተሳታፊ ክለቦች (ሃዋሳ ከተማ እና ሲዳማ ቡና እግር ኳስ ቡድኖች) መደገፍ ነው:: ከስፖርት ቤተሰቡም ጋር በተያያዘ የደጋፊ ማህበራትን ማጠናከር ሌላኛው ስራ ሲሆን፤ የሃዋሳ ከተማ ክለብ ደጋፊዎች ማህበር በአዲስ መልክ እየተደራጀ ይገኛል:: በጥሩ ሁኔታ ላይ የሚገኘውን የሲዳማ ቡና ክለብ እግር ኳስ ደጋፊ ማህበርም ይበልጥ ለማጠናክር ይሰራል:: በዓመቱ ልዩ ትኩረት ከሚሰጣቸው ተግባራት መካከል በክለቦቹ ያሉትን ተግዳሮቶች በመለየት የሚመለከተው አካል እንዲያውቀው በማድረግ መፍትሄ መስጠት ነው::  ለአብነት ያህል በሁለቱ የሊጉ ክለቦች ውስጥ ባሉ ታዳጊ ቡድኖች ላይ ውስንነቶች ይታያሉ:: ታዳጊዎቹ ወደ ዋናው ክለብ እንዲያድጉ ቢደረግም ጨዋታዎች ላይ ግን ሲሰለፉ አይስተዋልም:: ብቃቱ እና ተሰጥኦው እያላቸውም ውጤታማ ሲሆኑ አይታይም::በመሆኑም በቴክኒክ አካላት ጉዳዩ በመጠናት ላይ ይገኛል:: በሲዳማ ክልል ያለውን
የእግር ኳስ አቅም
ማጥናት፣ ሁለቱ ክለቦች
ጋር ያሉትን ችግሮች
መለየት እንዲሁም የክለቦቹ
ስራ አመራር ቦርድ
አውቆ ትኩረት እንዲሰጣቸው
ማድረግም አንዱ ነው::
አብዛኛውን ጊዜ የሚስተዋለው
ተጫዋቾችን በከፍተኛ ገንዘብ
ወደ ክለቦች ማምጣት
ነገር ግን ውጤታማ
ያለመሆን ችግር  ነው::
በአንጻሩ ያለ ምንም ክፍያ ከፕሮጀክቶች የሚያድጉ ታዳጊዎች ቦታ አይሰጣቸውም:: በገንዘብ ከመጣው ተጫዋች አንጻር ሲታይ የተሻለ አቅም ያላቸው ናቸው፤ እነዚህ ታዳጊዎች እድል ቢያገኙና በትክክል ቢያዙ ለዋናው ቡድን ብቻም ሳይሆን ለሌሎች ቡድኖችም የሚሆኑ ናቸው:: በእርግጥ ይህ በክልሉ ብቻም ሳይሆን እንደ ሃገር የሚስተዋል ችግር ነው::  በቅድሚያ ይህ ኃላፊነት እንደተሰጠን በሲዳማ ያለውን የእግር ኳስ እንቅስቃሴ ከሃዋሳ ዩኒቨርሲቲ ባለሙያዎችን በቴክኒክ ቡድን በማዋቀር ጥናት እንዲጠና አድርገናል:: ጥናቱ ሲጠናቀቅም ለክልሉ ስፖርት ምክር ቤት ይቀርባል:: እንደሚታወቀው በሃዋሳ ከተማ ብቻ በኮረም፣ በቄራ እና ሌሎች ሜዳዎች ተጫውተው ያደጉ ተጫዋቾች ለብሄራዊ ቡድን እንዲሁም ለክለቦች ግብዓት ሆነዋል:: ነገር ግን አቅሙን በትክክል መለየትና መጠቀም አስፈላጊ ነው፤ ይህም በትንሽ ስራ ከፍተኛ ውጤት ለመሰብሰብ የሚያስችል እድል ነው:: ከክለቦችና ከሚመለከታቸው አካላት ጋር ተቀናጅቶ ለመስራትም ፌዴሬሽኑ በማስተባበር ላይ ይገኛል::  እንደሚታወቀው ስታዲየሙ በፊፋ ስታንዳርድ መሰረት የተገነባና በመጠናቀቀ ላይ ያለ ነው:: በእስካሁኑ ስራም ሌሎች ስታዲየሞች ላይ የሌሉ የቴክኖሎጂ ውጤቶችን የያዘ እንዲሁም ከ700 ሚሊዮን ብር በላይ ወጪ የተደረገበት ነው:: ስታዲየሙ ከዚህ ቀደም ይተዳደር የነበረው በደቡብ ክልል እንደመሆኑ ሙሉ ለሙሉ ወደ ሲዳማ ክልል ባለመተላለፉ ምክንያት በመካከል ክፍተት ተፈጥሮ ችግር ውስጥ ወድቆ ነበር:: በመሆኑም ለሁለቱም ክልሎች በስታዲየሙ ላይ እየደረሰ ያለውን ችግር በማሳየት ውሳኔ እንዲያገኝ ለማድረግ ተሞክሯል:: ሲዳማ ክልልም ስታዲየሙን ተረክቦ ግንባታውን ለማጠናቀቅ ስራዎች ተጀምረዋል:: በአሁኑ ወቅትም የርክክቡ ስራ በሂደት ላይ ይገኛል:: ከዚህ በኋላ የሚሆነውም ቀሪ ስራዎች ተለቅመው ከአማካሪው ድርጅት በሚሰጠው አስተያየት መሰረት ስራዎችን ማጠቃለል ላይ ይሰራል::በሜዳው ላይ የሳር ተከላው እስካሁን አልተጠናቀቀም፤ ውሃ በመቋጠሩ ምክንያት ሳሩን ሙሉ ለሙሉ በማንሳት በድጋሚ ልምድ ባለው ባለሙያ ተከላ እየተደረገ ይገኛል:: በቅርቡ ተጠናቆ አገልግሎት እንዲሰጥም ታስቧል፤ ምክንቱም ብዙ ሃብት የፈሰሰበትና ዓለም አቀፍ ጨዋታዎችን የማስተናገድ አቅም ያለው እንደመሆኑ ወደ ስራ አለመግባቱ በርካታ ጉዳቶች አሉት:: ከኢትዮጵያ እግር ኳስ ፌዴሬሽን አመራሮች ጋር በተደረገው ውይይትም ስታዲየሙ እንደ ክልል ሳይሆን እንደ ሃገራዊ ፕሮጀክት ታስቦ ሃብት በማፈላለግ እንዲጠናቀቅ ማድረግ ነው:: ይህም ለስፖርቱ ብቻም ሳይሆን ለከተማው የቱሪዝም እንዲሁም ሌሎች ትሩፋቶችንም የማስገኘት አስተዋጽኦ ይኖረዋል:: እስካሁንም ጉዳት የደረሰበትን መታደግ ሲቻል በቶሎ ለማጠናቀቅ በልዩ ትኩረት እየተሰራ ይገኛል::  የተቀሩትን ሁለት ሜዳዎች የሲዳማ ክልል ተረክቦ በአነስተኛ ወጪ በማንቀሳቀስ ወደ ስራ እንዲገቡ ተደርጓል:: በእነዚህም ልምምዶችና አነስተኛ ጨዋታዎች የሚካሄዱ ይሆናል:: በየወረዳውና በየትምህርት ቤቶቹ የሚገኙ የእግር ኳስ ሜዳዎችንም ለማጠናከር ድጋፍ እየተደረገ ነው:: በኮንስትራክሽን ላይ የተሰማሩ ድርጅቶችን ድጋፍ በመጠየቅ ሜዳዎቹን ማዘጋጀት ደግሞ ከስራዎቹ መካከል ዋነኛው ነው:: በመሆኑም በአጭር ጊዜ ውስጥ ለውጥ ይኖራል ብዬ አስባለሁ::  ክልሉ አዲስ እንደመሆኑ እንዲሁም ከወቅታዊው የኮቪድ 19 ወረርሽኝ ጋር በተያያዘ ባለሃብቶችን ለማንቀሳቀስ ቢሞከርም ውስንነቶች አሉ:: የቀረበው ተደጋጋሚ የሃብት ማሰባሰብ ስራም በሚፈለገው ልክ ሊጓዝ አልቻለም:: በስራ አስፈጻሚ ኮሚቴውም ከልምድ ማነስ ጋር የተያያዘ ችግር በመኖሩ የአቅም ግንባታ አስፈላጊ ነው:: ስለዚህም የኢትዮጵያ እግር ኳስ ፌዴሬሽን የአቅም ግንባታ ስልጠና እንዲሰጠን እንዲሁም ከሌሎች ክልሎች ጋር የልምድ ልውውጥ በመውሰድ በቀጣይ የሚገጥሙትን ችግሮች እየፈቱ ለመሄድ ታቅዷል:: አዲስ ዘመን፡- በመጨረሻም ማለት የሚፈልጉት ነገር ካለ:: አቶ ብሩ፡- ፌዴሬሽኑ መስራት ይፈልጋል፤ ይህንንም ለማገዝ ከክልሉ ውጪ ያሉ አካላትም አብረውን ቢሰሩ እላለሁ:: በግብዓት ለማገዝና ፕሮጀክቶችን መደገፍ ለሚፈልጉ በራችን ክፍት ሲሆን፤ ቀደም ብለው ወደ ስራ የገቡ ፌዴሬሽኖች ቢደግፉንና ልምዳቸውን ቢያካፍሉን ደስተኞች እንሆናለን::  እኔም አመሰግናለሁ::